钦定古今图书集成/明伦汇编/官常典/第633卷 > 刘坦
## 钦定古今图书集成/明伦汇编/官常典/第633卷 > 刘坦

按《梁书》本传，坦字德度，南阳安众人也。齐建元时，辅
国将军杨公则为湘州刺史，帅师赴夏口，西朝议行
州事者，坦谓众曰：“湘境人情，易扰难信，若专用武士，
则百姓畏侵渔，若遣文人，则威略不振。必欲镇静一
州城，军民足食，则无逾老臣先零之役，窃以自许。”遂
从之。乃除辅国长史、长沙太守，行湘州事。坦尝在湘
州，多旧恩，道迎者甚众。下车，简选堪事吏分诣十郡，
悉发人丁，运租米三十馀万斛，致之义师，资粮用给。
时东昏遣安成太守刘希祖破西台所选太守范僧
简于平都，希祖移檄湘部，于是始兴内史王僧粲应
之。邵陵人逐其内史褚洊，永阳人周晖起兵攻始安
郡，并应僧粲。桂阳人邵昙弄、邓道介报复私仇，因合，
党亦同焉。僧粲自号平西将军、湘州刺史，以永阳人
周舒为谋主，师于建宁。自是湘部诸郡悉皆蜂起，惟
临湘、湘阴、浏阳、罗四县犹全。州人咸欲汎舟逃走，坦
悉聚船焚之。遣将尹法略距僧粲，相持未决。前湘州
镇军锺元绍潜谋应僧粲，要结士庶数百人，皆连名
定计，刻日反州城。坦闻其谋，伪为不知，因理讼至夜，
而城门遂不闭，以疑之。元绍未及发，明旦诣坦，问其
故。坦久留与语，密遣亲兵收其家书。元绍在坐未起，
而收兵已报，具得其文书本末，元绍即首伏于坐，斩
之，焚其文书，其馀党悉无所问，众愧且服，州部遂安。

新兴太守。天监三年，迁西中郎，卒，时年六十二。